Μπόρις Τζόνσον

Πριν από την πολιτική

Γεννήθηκε το 1964 στο Μανχάταν της Νέας Υόρκης. Έχοντας αριστοκρατική καταγωγή, παρακολούθησε την πρωτοβάθμια και δευτεροβάθμια εκπαίδευσή του ως μαθητής στο ελιτίστικο Κολλέγιο Ήτον. Το 1983, ξεκίνησε κλασικές σπουδές στο Πανεπιστήμιο της Οξφόρδης, και κατά την διάρκεια τόσο της σχολικής όσο και της πανεπιστημιακής του εκπαίδευσης υπήρξε συμμαθητής του μετέπειτα πρωθυπουργού Ντέιβιντ Κάμερον. Μετά την αποφοίτησή του, ξεκίνησε να εργάζεται ως αρθρογράφος της The Daily Telegraph.

Πολιτική καριέρα

To 2001, εξελέγη για πρώτη φορά βουλευτής στην έδρα του Χένλεϋ του Όξφορντσαιρ.
Το 2008, έλαβε το χρίσμα του Συντηρητικού Κόμματος ως υποψήφιος για τον Δήμο του Λονδίνου και εν τέλει εξελέγη. Στη θέση αυτή επανεξελέγη τον Μάιο του 2012, και την εγκατέλειψε τον Μάιο του 2016 όταν έληγε η δεύτερη τετραετία.
Στις γενικές εκλογές του 2015, επέστρεψε στη Βουλή των Κοινοτήτων εκπροσωπώντας την λονδρέζικη έδρα του Άξμπριτζ και ήταν ταυτόχρονα δήμαρχος και βουλευτής για μία χρονιά.
Ενόψει του δημοψηφίσματος για την συμμετοχή της Βρετανίας στην Ευρωπαϊκή Ένωση, ο Μπόρις Τζόνσον υπήρξε ένα από τα ηγετικά στελέχη της νικηφόρας εκστρατείας υπέρ της αποχώρησης.
Κατόπιν της παραίτησης του Κάμερον από την ηγεσία των Συντηρητικών και την Πρωθυπουργία, αμέσως μετά τη διεξαγωγή του δημοψηφίσματος, ο Τζόνσον θεωρείτο ένας από τους κύριους πιθανούς διαδόχους. Ωστόσο, η ξαφνική απώλεια της στήριξης του Μάικλ Γκόουβ στο πρόσωπό του ανέδειξε την υποψήφιότητά του ως διχαστική και εν τέλει δεν υπεβλήθη.
Με την ανάληψη των πρωθυπουργικών καθηκόντων από την Τερέζα Μέι το 2016, ο Τζόνσον ανέλαβε τη θέση του Υπουργού Εξωτερικών.
Υπέβαλλε την παραίτηση του στις 9 Ιουλίου του 2018, σχεδόν 2 χρόνια αργότερα έπειτα απο την ανακοίνωση του σχεδίου εξόδου του Ηνωμένου Βασιλείου απο την Ε.Ε. χαρακτηρίζοντας το ως ήπιο Brexit και σημείωσε «το όνειρο του Brexit πεθαίνει, πνιγμένο από αχρείαστη αυτοαμφισβήτηση και ότι η χώρα οδεύει προς ένα μισο-Brexit».

Πρωθυπουργός του Ηνωμένου Βασιλείου

Στις 24 Ιουλίου 2019, την επομένη της εκλογής του Τζόνσον στην ηγεσία του Συντηρητικού Κόμματος, η Βασίλισσα Ελισάβετ Β΄ δέχθηκε την παραίτηση της Τερέζα Μέι και διόρισε τον Τζόνσον στην πρωθυπουργία. Έτσι, ο Τζόνσον γινόταν ο δεύτερος πρωθυπουργός του Ηνωμένου Βασιλείου που είχε γεννηθεί εκτός των βρετανικών νησιών, μετά τον Συντηρητικό Άντριου Μπόναρ Λω. Ο Τζόνσον διόρισε τον Ντόμινικ Κάμινγκς, με τον οποίο είχε εργαστεί στην εκστρατεία για το Δημοψήφισμα του 2016, ως ανώτερο σύμβουλό του.

Πολιτική απέναντι στο Brexit

Στην πρώτη του ομιλία ως πρωθυπουργός, ο Τζόνσον έδωσε την υπόσχεσή του ότι το Ηνωμένο Βασίλειο θα εγκαταλείψει την Ευρωπαϊκή Ένωση στις 31 Οκτωβρίου 2019 με ή χωρίς συμφωνία. Στις 28 Αυγούστου 2019, ανέφερε ότι είχε ζητήσει από τη βασίλισσα να αναστείλει την παρούσα κοινοβουλευτική περίοδο κατά την δεύτερη εβδομάδα του Σεπτεμβρίου, έτσι ώστε να μπλοκάρει το σχέδιο του Τζέρεμι Κόρμπιν για το πέρασμα νομοθεσίας που θα αποτρέψει την αποχώρηση του Ηνωμένου Βασιλείου από την Ευρωπαϊκή Ενωση χωρίς συμφωνία στις 31 Οκτωβρίου. Το αίτημα του Τζόνσον εγκρίθηκε από τη βασίλισσα στο Ανακτοβούλιο της ίδιας ημέρας και έτσι, δώθηκε το δικαίωμα αναστολής της λειτουργίας του Κοινοβουλίου από τις 10 Σεπτεμβρίου μέχρι τις 14 Οκτωβρίου 2019. Ορισμένοι υποστήριξαν ότι αυτή η αναστολή ισοδυναμεί με πραξικόπημα, ενώ στις 31 Αυγούστου σημειώθηκαν αντικυβερνητικές διαδηλώσεις σε διάφορες πόλεις σε όλο το Ηνωμένο Βασίλειο. Στις αρχές Σεπτεμβρίου εκδηλώθηκαν χωριστές δικαστικές κινήσεις κατά της αναστολής λειτουργίας του κοινοβουλίου, ενώ στις 11 Σεπτεμβρίου 2019 τρεις δικαστές της Σκωτίας έκριναν ότι η αναστολή ήταν παράνομη. Στις 12 Σεπτεμβρίου ο Τζόνσον αρνήθηκε τις κατηγορίες ότι είχε πει ψέματα στη βασίλισσα σχετικά με τους λόγους για τους οποίους αποφάσισε την αναστολή της λειτουργίας του Κοινοβουλίου για πέντε εβδομάδες. Επίσης, την ίδια μέρα ένα δικαστήριο του Μπέλφαστ απέρριψε μια υπόθεση όπου οι ενάγοντες υποστήριζαν πως μια βρετανική έξοδος από την Ευρωπαϊκή Ένωση χωρίς συμφωνία αποχώρησης είναι αντίθετη με την ειρηνευτική συμφωνία του 1998 στη Βόρεια Ιρλανδία. Στις 24 Σεπτεμβρίου, Ανώτατο Δικαστήριο της Βρετανίας αποφάνθηκε πως η απόφαση του πρωθυπουργού Μπόρις Τζόνσον να αναστείλει τη λειτουργία του Κοινοβουλίου ήταν μη σύννομη και κάλεσε την κυβέρνηση να φροντίσει άμεσα για την επαναλειτουργία του.
Στις 3 Σεπτεμβρίου 2019, ο Τζόνσον ανέφερε ότι θα ζητήσει γενικές εκλογές, όπως προβλέπει ο Νόμος περί Κοινοβουλίων του 2011, εάν τα μέλη της Βουλής των Κοινοτήτων ψηφίσουν υπέρ της αναστολής των διαπραγματεύσεων και ακόμη μιας αναβολής του Brexit. Η Βουλή, όμως, στις 4 Σεπτεμβρίου ψήφισε με σχετική πλειοψηφία νομοσχέδιο που μπλόκαρε την έξοδο από την Ευρωπαϊκή Ένωση χωρίς συμφωνία. Ο πρωθυπουργός, έπειτα, κάλεσε τον αρχηγό του αντιπολιτευόμενου Εργατικού Κόμματος, Τζέρεμι Κόρμπιν, να συμφωνήσει στη διεξαγωγή πρόωρων βουλευτικών εκλογών στις 15 Οκτωβρίου, ενώ χαρακτήρισε ως «νομοσχέδιο παράδοσης» στην Ευρωπαϊκή Ενωση το σχέδιο της αντιπολίτευσης για να προληφθεί ένα Brexit χωρίς συμφωνία. Ωστόσο, η Βουλή των Κοινοτήτων απέρριψε την πρότασή του για διεξαγωγή εκλογών, καθώς δεν συγκέντρωσε τα δύο τρίτα των βουλευτών που απαιτούνταν για κάτι τέτοιο (δηλαδή 434 βουλευτές).